ΓΡΑΠΤΗ ΕΡΩΤΗΣΗ P-1788/96 υποβολή: Richard Balfe (PSE) προς την Επιτροπή (20 Iουνίου 1996)

Θέμα: Συμφωνία Σύνδεσης ΕΟΚ-Τουρκίας 1963 - Αυστρία

Τον Μάϊο, το Ανώτατο Διοικητικό Δικαστήριο, «VwGH», της Αυστρίας έδωσε στη δημοσιότητα δύο αποφάσεις που είχε εκδώσει νωρίτερα, τον Ιανουάριο και τον Φεβρουάριο 1996 αντιστοίχως, με τις οποίες υποστηρίζεται η άποψη ότι τα μέτρα που αποφάσισε να λάβει το Συμβούλιο Σύνδεσης το οποίο συστάθηκε δυνάμει της Συμφωνίας Σύνδεσης ΕΟΚ-Τουρκίας το 1963, ιδίως η Απόφαση 1/80 και η Απόφαση 3/80, έχουν άμεσο αποτέλεσμα στην Αυστρία από την ημέρα της ένταξής της στην Ευρωπαϊκή Ένωση (βλ. Migration News Sheet, Ιούνιος 1996). Φαίνεται ότι την ίδια άποψη έχει ο Αυστριακός Υπουργός Εξωτερικών αλλά όχι και ο Αυστριακός Υπουργός Εσωτερικών. Ο τελευταίος, αναφερόμενος στην άποψη της υπηρεσίας συνταγματικών θεμάτων της Ομοσπονδιακής Καγγελαρίας, ισχυρίζεται ότι οι προαναφερθείσες αποφάσεις θα ισχύσουν στην Αυστρία μόνον αφότου η Βιέννη θα έχει υπογράψει και κυρώσει το πρωτόκολλο που θα προσαρτηθεί στη Συμφωνία Σύνδεσης ΕΟΚ-Τουρκίας και που θα λαμβάνει υπόψη την προσχώρηση της Αυστρίας.

1. Ποιά είναι η άποψη της Επιτροπής στο θέμα αυτό σχετικά με τον εάν είναι ή όχι απαραίτητη η κύρωση της Συμφωνίας για να μπορούν οι αποφάσεις αυτές να έχουν άμεσο νομικό αποτέλεσμα σ' ένα κράτος μέλος;

2. Ασπάζεται η Επιτροπή την άποψη ότι οι Αποφάσεις αυτές είναι μέρος του «κοινοτικού κεκτημένου» και ως εκ τούτου ισχύουν για κάθε κράτος μέλος, νέο και παλαιό, ανεξάρτητα από το αν έχει ή όχι κυρώσει το εν λόγω πρωτόκολλο;

3. Εάν για ένα τέτοιο θέμα μπορεί να αποφασίσει οριστικά και αμετάκλητα μόνο το Δικαστήριο των Ευρωπαϊκών Κοινοτήτων, έχει η Επιτροπή -ενεργώντας κατόπιν ιδίας πρωτοβουλίας- αρμοδιότητα να ζητήσει από το Δικαστήριο των ΕΚ να εκδώσει προδικαστική απόφαση σχετικά; Εάν ναι, προτίθεται η Επιτροπή να το πράξει; και εάν όχι, γιατί;

Απάντηση του Κ. Van den Broek εξ ονόματος της Επιτροπής (15 Ιουλίου 1996)

Η Επιτροπή επιβεβαιώνει ότι για τους λόγους που διατυπώνονται στην απάντηση που δόθηκε στις γραπτές ερωτήσεις Ε-3273/95 και Ε-3274/95 που τέθηκαν από το Αξιότιμο Μέλος του Κοινοβουλίου ((ΕΕ C 91 της 27.3.1996. )), στην οποία και παραπέμπουμε, η επικύρωση του πρωτοκόλλου, που πρέπει να προσαρτηθεί στη Συμφωνία Σύνδεσης μεταξύ της Κοινότητας και της Τουρκίας, ώστε να ληφθεί υπόψη η ένταξη της Αυστρίας, δεν είναι απαραίτητη, προκειμένου οι σχετικές αποφάσεις του Συμβουλίου Σύνδεσης Κοινότητας-Τουρκίας να παράγουν άμεσα νομικά αποτελέσματα σε κάποια κράτη μέλη. 2. Η Επιτροπή έχει την άποψη ότι για τους λόγους και υπό τους όρους που διατυπώνονται στις προαναφερθείσες απαντήσεις, οι αποφάσεις του Συμβουλίου Σύνδεσης πρέπει να εφαρμόζονται σε όλα τα κράτη μέλη, παλαιά και νέα, ανεξάρτητα από το αν αυτά έχουν επικυρώσει ή όχι το πρωτόκολλο που προαναφέρθηκε παραπάνω.

3. Το Δικαστήριο εξασφαλίζει το σεβασμό του κοινοτικού δικαίου κατά την ερμηνεία του και την εφαρμογή του (Άρθρο 164 της Συνθήκης ΕΚ). Συνεπώς είναι το μόνο που είναι σε θέση να δώσει μια αυθεντική και ομοιόμορφη ερμηνεία του κοινοτικού δικαίου.

Δυνάμει του άρθρου 177, 3ο εδάφιο, της Συνθήκης ΕΚ, μόνο τα δικαστήρια των κρατών μελών μπορούν να παραπέμψουν στο Δικαστήριο κάθε ζήτημα σχετικά με την ερμηνεία του κοινοτικού δικαίου.